《贺新郎 送三韩李若士省亲之楚》
清代·陈维崧

秋到离亭暮。羡风前、珊鞭玉靶，翩然竟去。借问此行何所向，笑翩巴烟郢树。

是乌鹊、惯南飞处。路入南荒休骋望，有陶公、战舰空滩雨。

酾热酒，浪花舞。

严君坐拥貔貅旅。厌江流、一军下濑，目无黄祖。昨夜月明亲飨士，要奏新填乐府。

都不用、陈琳阮瑀。手掣红旗翻破阵，看郎君、下笔惊鹦鹉。

猿臂种，气如虎。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。